Syynä protestivideoon on valtion energiapolitiikka, joka yrittäjä Marko Hauhtosen mukaan vääristää kilpailua.

500 pakattua kurkkua tallottiin protestina.

Yrittäjän päivänä kouvolalainen kurkunviljelijä Marko Hauhtonen työntekijöineen talloi pihamaalla 500 kiloa muovikääreisiin pakattuja kurkkuja.

– Poljetaan ne vaikka suohon nyt tällä kertaa, kun käyrä on vähän korkea, jokin käyrä, joten katsotaan mitä tapahtuu, Hauhtonen kertoo yrityksensä Facebook-sivulla julkaistussa videossa.

Huvikseen Hauhtonen ei kurkkuja videolla tallo.

Torstaiaamuna hän sai kuulla asiakkaina olevilta kaupoiltaan, etteivät he voi enää ostaa hänen lähellä tuotettuja kurkkujaan.

– He ykskaks ilmoittivat, että emme nyt voi ostaakaan sinun kurkkujasi, koska ylemmältä taholta on tullut määräys, että heidän pitää ostaa tätä toista kurkkua. Tätä tapahtui koko Suomessa, eli en ole ainoa lähituottaja, jolle isku tuli taas vasten kasvoja, Hauhtonen kertoo Iltalehdelle.

Hauhtosen mukaan syynä kauppojen ilmoitukseen on tämä: Isojen keskusliikkeiden omista tukuista sanellaan, kenen viljelijän kurkkuja kauppojen tulee myydä. Taustalla vaikuttaa valtion energiapolitiikka, joka pienemmän energiaveron muodossa suosii fossiilisia polttoaineita käyttäviä tuottajia, hän väittää.

Hauhtonen itse käyttää puuhaketta.

– Energiapolitiikka vääristää niin valtavasti tämän kilpailun, Hauhtonen sanoo.

– Keväällä tein näille keskusliikkeille informaatioiskun, että miten tämä kohtelee eriarvoisesti yrittäjiä. Sen jälkeen oli kahdesta kolmeen kuukautta rauha maassa, ja kaikki saivat myydä tavaraansa kesäajan, vaikka oli ylituotantoa.

Video viimeinen keino

Kurkut saivat kyytiä Kouvolassa.

Viimeisten kahdeksan kuukauden aikana viljelijä on ottanut yhteyttä myös valtiovarainministeriöön, oikeusministeriöön, verottajaan ja viimeisimpänä Kilpailu- ja kuluttajavirastoon.

Viranomaiset ovat hänen mukaansa kuitenkin vain levitelleet käsiään.

Torstaina hän koki, että itsensä likoon laittaminen provosoivalla videolla on viimeinen keino herättää aiheesta keskustelua.

– Se on viimeinen keino pysyä hengissä ja olla tuottaja täällä Suomessa. Ei ollut muuta mahdollisuutta kuin tehdä tällainen tempaus.

Videolla työntekijät kippaavat kurkkulavan toisensa jälkeen maahan.

– Nyt ne ovat siinä niin nätisti, niin kaikki menette hyppimään siihen päälle ja minä tulen mukaan, Hauhtonen sanoo videolla.

Kun kumisaappaat ja tennarit ovat polkeneet kurkun ”suohon”, alkaa seuraava urakka: muovikääreiden kuoriminen pois yksi kerrallaan.

– Kuusi tai seitsemän henkilöä poisti muovikääreitä, ja siinähän meni vajaat kaksi tuntia, Hauhtonen kertoo.